TÁJÉKOZTATÓ A FIZETÉSI KEDVEZMÉNYEKRŐL
1. Általános információk
Bizonyos feltételek fennállása esetén az adózó fizetési halasztás és részletfizetés, valamint adómérséklés iránti kérelmet terjeszthet elő az önkormányzati adóhatóságnál.
Azok az adózók kaphatnak fizetési kedvezményt, akik fizetési kötelezettségeiket – az önkormányzati adóhatóság által nyilvántartott adók, pótlékok, bírságok és egyéb tartozások – valamilyen méltányolható gazdasági vagy személyes okból határidőre nem tudják teljesíteni.
Fizetési kedvezményt – végrehajtható okiraton alapuló – fizetési kötelezettség 
a) halasztására, 
b) részletfizetésére, 
c) mérséklésére, illetve elengedésére, 
lehet kérni. 
A fizetési kedvezmények elbírálásakor annak van jelentősége, hogy a konkrét esetben a méltányosság gyakorlásának törvényi feltételei fennállnak-e vagy sem.
2. Ki nyújthat be kérelmet?
Az adózó vagy annak törvényes képviselője, állandó meghatalmazottja. A képviselő által benyújtott kérelem esetén csatolni szükséges a részére szóló meghatalmazást.
3. Eljárási díj
Az elsőfokú eljárás illetékmentes.
4. A kérelem benyújtásának módja
4.1. Elektronikus úton – az elektronikus kapcsolattartásra kötelezett adóalany, valamint az elektronikus kapcsolattartásra nem kötelezett természetes személy adóalany saját választása szerint – az E-Önkormányzat Portálon (E-Önkormányzat Portál). Az E-Papír szolgáltatás igénybevételével benyújtott kérelmet – főszabály szerint − be nem nyújtottnak kell tekinteni.
4.2. Postai úton – az elektronikus kapcsolattartásra nem kötelezett természetes személy adóalany − (Budapest Főváros IX. Kerület Ferencváros Polgármesteri Hivatal, 1093 Budapest, Bakáts utca 8.)
4.3. Személyesen – az elektronikus kapcsolattartásra nem kötelezett természetes személy adóalany − az Adóhatósági Csoport hivatali helyiségében (1093 Budapest, Bakáts utca 8. szám alatt a földszinti irodában) ügyfélfogadási időben (hétfő 13:00-17:30, szerda 8:00-16:00, péntek 8:00-12:00).
5. Hol érhető el a kérelem?
5.1. A kérelem az E-Önkormányzat Portálon (E-Önkormányzat Portál) a BUDAPEST FŐVÁROS IX. KERÜLET FERENCVÁROS ÖNKORMÁNYZATA kiválasztásával érhető el, a legördülő menüből Adóügyi ágazat és általános adónyomtatványok ügytípus.
5.2. A kérelem elérhető az önkormányzat honlapján (ferencvaros.hu) is.
6. RÉSZLETFIZETÉS ÉS FIZETÉSI HALASZTÁS
6.1. Nem engedélyezhető fizetési könnyítés a beszedett adóra (például idegenforgalmi adó). 
6.2. A fizetési könnyítés engedélyezésének együttes feltételei: 
a) az adósnak fizetési nehézsége áll fenn, és emiatt a tartozásait azonnal vagy egy összegben megfizetni nem képes, 
b) a fizetési nehézség kialakulása a kérelmezőnek nem róható fel, vagy annak elkerülése érdekében úgy járt el, ahogy az az adott helyzetben tőle elvárható, 
c) a fizetési nehézség átmeneti jellegű, tehát valószínű, hogy az adótartozást egy későbbi időpontban meg tudja fizetni. 
6.3. Gazdálkodó szervezet esetében a felróhatóság, illetve annak hiánya a fizetési nehézség okainak, a kérelmező (illetve vezető tisztségviselői, képviselői) magatartásának, motivációjának, és a körülmények konkrét ismerete alapján állapítható meg. 
6.4. Általában engedélyezhető a fizetési könnyítés 
a) vis major esetén, 
b) harmadik személy károkozása esetén, 
c) ha a kérelmező a követelései behajtása érdekében a szükséges intézkedést megtette.
6.5. Nem teljesíthető a kérelem, ha 
a) a tartozás pénzügyi fedezete rendelkezésre állt az adótartozás esedékességének időpontjában vagy azt követően, de azt a kérelmező más – nem méltányolható célra, például átlagon felüli jövedelemkiáramlásra, osztalékra, reprezentációra fordította, 
b) a kérelmező nem tette meg a szükséges intézkedéseket követeléseinek behajtására, kárigényének érvényesítésére, 
c) a fizetési nehézség más részére ideiglenesen vagy véglegesen átadott pénz, vagy a gazdálkodásból történő egyéb vagyonkivonás következménye,
d) az adózó jövedelmi és vagyoni viszonyai alapján egy összegben is képes volna a tartozások megfizetésére, 
e) az adózó nem rendelkezik olyan jövedelemmel, illetőleg vagyonnal, amelyből a tartozások későbbi időpontban, vagy részletekben történő megfizetése valószínűsíthető. 
6.6. A fizetési nehézség általánosságban akkor tekinthető átmeneti jellegűnek, ha a tartozások és követelések, valamint az éves tervezett eredmény és a vagyoni helyzet egybevetése alapján a fizetési nehézség megszüntetése reálisan várható. 
6.7. A fizetési könnyítés engedélyezéséhez az önkormányzati adóhatóság a határozatában különböző feltételeket szabhat. Ha ezek nem teljesülnek, a kedvezmény megszűnik, és a tartozást a járulékaival együtt, egy összegben meg kell fizetni. Ilyen feltétel lehet különösen: 
a) a fizetési könnyítés időtartama alatt esedékessé váló egyéb folyó adófizetési kötelezettség teljesítése, 
b) a fizetési könnyítés tartama alatt végrehajtható hátralék keletkezésének elkerülése, 
c) az adótartozás egy részének meghatározott időpontig történő megfizetése, 
d) megfelelő biztosíték: kezesség, zálog, jelzálog adása. 
6.8. Érvényét veszíti a fizetési könnyítés, ha 
a) az adózó a részletfizetést, fizetési halasztást nem teljesíti, 
b) az adózó a kikötött feltételnek nem tesz eleget. 
Ha a fizetési könnyítés érvényét veszíti, a még fennálló tartozást késedelmi pótlékkal együtt, egy összegben kell megfizetni.
7. MÉRSÉKLÉS ÉS ELENGEDÉS
7.1. A fizetési kötelezettség mérséklése vagy elengedése csak tényleges tartozásra engedélyezhető. Ez azt jelenti, hogy a már – átvezetéssel, visszatartással vagy befizetéssel – rendezett fizetési kötelezettséget nem lehet mérsékelni vagy elengedni. 
7.2. Adó (tőketartozás) csak magánszemélynél mérsékelhető vagy engedhető el. 
7.3. Jogi személy és egyéb gazdálkodó szervezet esetében a pótlék- és bírságtartozás kivételes méltánylást érdemlő körülmény esetén, különösen akkor mérsékelhető vagy engedhető el, ha e tartozások megfizetése az adózó gazdálkodását ellehetetlenítené. A gazdálkodás ellehetetlenülése komplex vizsgálatot igényel, mivel ennek törvény szerinti következménye a tevékenység megszüntetése, gazdálkodó szervezeteknél a felszámolás. 
7.4. A mérséklés nem a felszámolási eljárás elodázására szolgál, csak ott indokolt tehát alkalmazni, ahol a tartozás mérséklésével a racionális gazdálkodás még helyreállítható vagy elősegíthető. Következésképpen, ha a gazdálkodási tevékenység már ellehetetlenült, nincs helye méltányosság gyakorlásának. 
7.5. Jogi személy és egyéb szervezet, vagy gazdálkodó tevékenységet folytató természetes személy pótlék- és bírságtartozása mérséklését, elengedését az önkormányzati adóhatóság az adótartozás egy részének vagy egészének megfizetéséhez kötheti. 
7.6. Az egyéni vállalkozó kérelmét az abban hivatkozott indokokra figyelemmel bírálja el az önkormányzati adóhatóság. Ilyen indok lehet a megélhetés súlyos veszélyeztetettsége, illetve a gazdálkodási tevékenység ellehetetlenülése. Ez utóbbi indok alapján az egyéni vállalkozó adózónál is kizárólag a pótlék- és bírságtartozás mérséklésére vagy elengedésére van lehetőség.
7.7. A megélhetés súlyos veszélyeztetettségét a természetes személy adózó és a vele közös háztartásban élő közeli hozzátartozók vagyoni, jövedelmi és szociális helyzetének figyelembevételével vizsgálja az önkormányzati adóhatóság. A mérlegeléskor figyelembe veszi 
a) a mindennapi megélhetés költségeit, 
b) a rezsiköltségeket, 
c) a lakást terhelő hitel havi törlesztőrészletét, 
d) a közös háztartáson kívül élő hozzátartozó igazolt támogatását, 
e) a tartósan beteg, fogyatékos családtag ellátásával kapcsolatos többletköltségeket. 
7.8. Az önkormányzati adóhatóság az eljárásban figyelemmel van a kérelmező 
a) jövedelmi, vagyoni és szociális körülményeire, 
b) valamint az ingatlan, vagyoni értékű jog átruházásából származó jövedelem felhasználási körülményeire, különösen, ha a felhasználás saját maga, közeli hozzátartozója, a vele egy háztartásban élő élettársa, volt házastársa lakhatását biztosító célra történik. 
8. Mit vizsgál az önkormányzati adóhatóság a fizetési kedvezmény iránti kérelem elbírálásakor?
8.1. A fizetési kedvezményi kérelem elbírálásakor az önkormányzati adóhatóság: 
a) mérlegeli a kérelemben előadott információkat, 
b) mérlegeli a hivatalból rendelkezésére álló, valamint a külső szervek nyilvántartásaiból elérhető adatokat, 
c) szükség esetén nyilatkozattételre szólítja fel az adózót, 
d) kérheti az adózó által közölt adatok, körülmények okiratokkal történő alátámasztását is. 
8.2. Az önkormányzati adóhatóság ügyenként, az egyes adatok alapján dönt arról, hogy szükség van-e hiánypótlásra, illetve nyilatkozattételre. A tényállás tisztázására bekérheti a nyilatkozatok alátámasztásához szükséges okiratokat is, különösen a mérséklési kérelmek elbírálásakor. 
8.3. A kérelemnek helyt adó döntést megalapozhatja pusztán az adózói nyilatkozat is, ha 
a) az adózó valamennyi, az eljárás szempontjából releváns körülményéről nyilatkozik, 
b) a közölt jövedelmi adatokat a vagyoni körülményei is tükrözik, 
c) nem merül fel a jövedelemeltitkolás lehetősége, valamint 
d) az adózó nyilatkozata nem áll ellentmondásban az önkormányzati adóhatóság és a külső szervek nyilvántartásában szereplő adatokkal. 
8.4. Az önkormányzati adóhatóság megszünteti az eljárást, ha az adózó 
a) a felhívás ellenére nem tesz nyilatkozatot, 
b) a kért adatokat nem közli, 
c) a kért okiratokat nem küldi be, 
és a kérelem a felhívás teljesítése nélkül nem bírálható el. 
9. Ügyintézési határidő
30 nap
10. Jogorvoslat
A határozat ellen a közléstől számított 15 napon belül Budapest Főváros Kormányhivatalához címzett, de az Önkormányzat Hatósági Iroda Adóhatósági Csoportjánál fellebbezést lehet előterjeszteni. Az elsőfokú közigazgatási határozat elleni fellebbezés illetéke a fellebbezéssel érintett vagy vitatott összeg minden megkezdett 10 000 forintja után 400 forint, de legalább 5 000 forint, legfeljebb 
500 000 forint.
11. Bővebb információ
Ha az E-Önkormányzat Portálon (E-Önkormányzat Portál), illetőleg az önkormányzat honlapján (ferencvaros.hu) elérhető információkon túl segítségre van szüksége személyesen (ügyfélfogadási időben: hétfő 13:00-17:30, szerda 8:00-16:00, péntek 8:00-12:00, az Adóhatósági Csoport hivatali helyiségében: 1093 Budapest, Bakáts u. 8. szám alatt a földszinti irodában) vagy telefonon (36 1 215-1077/425) is állunk rendelkezésre.
12. Vonatkozó jogszabályok
12.1. a digitális államról és a digitális szolgáltatások nyújtásának egyes szabályairól szóló 2023. évi CIII. törvény (Dáptv.)
12.2. az adózás rendjéről szóló 2017. évi CL. törvény (Art.)
12.3. az adóigazgatási eljárás részletszabályairól szóló 465/2017. (XII. 28.) Korm. rendelet 
12.4. az illetékekről szóló 1990. évi XCIII. törvény (Itv.)

